બીજા શબ્દોમાં કહીએ તો, सत्यम-शिवम-सुंदरम ની સિદ્ધિ કરવી હોય તો અંતઃકરણની શુદ્ધિ-સૂક્ષ્મતા-સ્થિરતા કરવાં જ પડે. શુદ્ધિ હોય તો જ વાસ્તવિક સત્ય સમજાય, સૂક્ષ્મતા હોય તો જ ખરું શિવ કલ્યાણકારી તત્વ શું છે તેની ખબર પડે, અને પછી છેવટે તેના પર અંતઃકરણની સતત સ્થિરતા થાય ત્યારે જ વાસ્તવિક અનંત આનંદનો જન્મ થાય ! આ રીતે જોઈએ તો, જીવનમાં ખરેખર કરવાનું કામ તો આ જ છે, અને વાસ્તવમાં પરમ પુરુષાર્થ પણ આ જ છે. જો આપણું પ્રત્યેક કર્મ આ જ હેતુથી થાય તો પછી તેમાંથી સહજ રીતે જ જન્મે જીવનનો આ સર્વોત્કૃષ્ટ આવિષ્કાર.